Агентии омори назди Президенти Ҷумҳурии Тоҷикистон

 Бо Фармоиши Директори

Агентии омори назди Президенти

 Ҷумҳурии Тоҷикистон

 аз «12» декабри соли 2018 №58

 тасдиқ карда шудааст.

**ДАСТУРАМАЛ**

**оид ба тартиб додани шакли ҳисоботии № 7-КМҶ**

**«Ҳисобот дар бораи корношоямии муваққатӣ, ҷароҳат бардоштани кормандон ва бемориҳои касбӣ»**

**1.** Ҳисоботи омории давлатӣ аз рӯи шакли №7-КМҶ (солона)-ро шахсони ҳуқуқӣ новобаста аз шакли моликият, ки ҳамаи намудҳои фаъолияти иқтисодиро иҷро мекунанд, - то 25 январ ба мақомоти омори маҳалли ҷойгирифтаашон пешниҳод мекунанд.

Маълумотҳои қисматҳои ғайри мустақил (истеҳсолот, сех, шуъба ва ғайра), ба ҳисоботи ҳамон корхонае дохил карда мешаванд, ки дар тавозуни он қарор доранд.

**2.** Маълумот дар бораи рӯйхати шумораи миёнаиҳамаи кормандон, аз он ҷумла занон, **сатри 01** дар асоси ҳисоботи солона оид ба меҳнат (шакли 1-меҳнат) оварда мешавад (бе шумораи занҳое, ки дар рухсатӣ аз рӯи ҳомиладорӣ, таваллуд ва рухсатӣ барои нигоҳубини кӯдак).

**3.** Нишондиҳандаҳое, ки шумораи нафар-рӯзи ба кор ҳозир нашуданро бо сабаби корношоямии муваққатӣ тавсиф мекунанд, дар асоси варақаҳои корношоямӣ ва маълумотномаҳои муассисаҳои муолиҷавию- табобатӣ додашуда, пур карда мешаванд.

Ба шумораи нафар-рӯзи ба кор ҳозир нашудан аз рӯи корношоямии муваққатӣ танҳо рӯзҳои корӣ (бе рӯзҳои истироҳатӣ ва рӯзҳои ғайрикории идҳо) дар давраи беморӣ, бо сабабҳои ҷароҳат бардоштан, ки муассисаи табобатӣ бо варақаи корношоямӣ ва бо тасдиқнома ҳуҷҷат кардааст, дохил карда мешаванд. Инчунин шумораи нафар-рӯзи ба кор ҳозир нашудани корманде, ки бо сабаби беморӣ, ки муассисаи муолиҷавӣ тасдиқ кардааст, ба нишондиҳандаҳо дохил карда мешавад.

Дар **сатри 04** шумораи нафароне, ки бо сабабҳои корношоямии муваққатӣ ба кор наомаданд (танҳо рӯзҳои корӣ) нишон дода мешавад. Дар **сатри 06** бошад, шумораи рӯзҳои кории талафёта, яъне шумораи рӯзҳои ба кор ҳозир нашудани нафароне, ки дар **сатри 04** нишон дода шудааст, оварда мешавад.

**Шумораи рӯзҳои ба кор ҳозир нашудан бо сабаби рухсатӣ аз рӯи ҳомиладорӣ ва таваллуд дар ҳисоботи корношоямии муваққатӣ дохил карда намешавад.**

Агар дар ҳолати корношоямии муваққатӣ аз охири соли гузашта давом ёбад, дар он сурат ҳамаи рӯзҳои корношоямии муваққатӣ дар соли ҳисоботӣ нишон дода мешавад.

**4.** Дар **фасли 2** **сатри 08** ҳисобот маълумотҳо дар бораи фалокатҳои ногаҳонӣ, ки бо коргарон, хизматчиён, ҳангоми иҷрои корҳо дар корхонаҳо, бо хонандагон ва донишҷӯён ҳангоми иҷрои таҷрибаомӯзӣ ва ё иҷрои корҳо сарфи назар аз шакли моликият, намуди фаъолият ва андозаи корхона рӯй медиҳад, ҳамроҳ карда мешаванд.

Фалокатҳои зерини ногаҳонӣ ба ҳисоб гирифта шуда, ба ҳисобот дохил карда мешаванд:

-ҷароҳатбардорӣ, бемориҳои касбӣ (аз таъсири моддаҳои зарарнок ва омилҳои номусоиди истеҳсолӣ), касалиҳои такрорӣ дар давоми на бештар аз як басти корӣ, таъсири омилҳои зарарноки истеҳсолӣ ва заҳролудшавӣ, таъсири гармӣ, дар оташ сӯхтан, хунук задан, дар об ғарқ шудан, аз раъду барқ зарар дидан, гум кардани саломатӣ ҳангоми ҳодисаҳои фавқулоддаи табиӣ (заминҷунбӣ, лағжиш, обхезӣ, тӯфон ва ғайра), ки ба вуқӯъ омадаанд:

-ҳангоми иҷрои ӯҳдадориҳои меҳнатӣ (аз ҷумла, дар роҳ ва ҳангоми сафари хизматӣ), инчунин ҳангоми ба амал баровардани ягон амалиёте, ки ба манфиати корхона бошад;

-дар роҳ ҳангоми ба кор рафтан ва ё аз кор баргаштан;

-дар ҳудуди корхона ё дар дигар ҷойи корӣ дар вақти иҷрои кор бо супориши корхона дар давоми вақти корӣ, аз ҷумла танаффуси муқарраршуда, дар вақти иҷрои корҳои зиёда аз вақти муқаррарӣ, шанбегӣ (якшанбегӣ, рӯзҳои ид), сарфи назар аз маҳалли иҷрои корҳо, ки корхона ба ӯҳда гирифтааст;

-ҳангоми садама дар объектҳои истеҳсолӣ, дастгоҳҳо; дар воситаи нақлиёт, дар ҳудуди шаҳрчаи навбатдорӣ ё посбонӣ, бо коргароне, ки дар басти истироҳатӣ қарор дошта (роҳнамо, корманд, гурӯҳи рефрижераторон, ронанда - басткор, инчунин кормандони дар вахтаи намояндагӣ коркунанда ва ғайраҳо);

-дар вақти корӣ, дар нақлиёти ҷамъиятӣ ё дар роҳи равон бо кормандон, кадом фаъолияте, ки набошад вобаста ба рафтани байни объекти хизматрасонӣ, инчунин ҳангоми рафту омад ба ҷои кор бо супориши маъмурият.

Дар **сатри 12** шумораи зарардидагон, ки оқибат ба марг расидаанд нишон дода мешавад.

Дар **сатри 17** шумораи рӯзҳои талафёфта бо сабабҳои гум кардани коршоямӣ ва ё талафоти қобилияти меҳнатии зарардида барои 1 рӯзи корӣ ва зиёда (якҷоя бо фавтидагон) ё корношоямии муваққатӣ, ки дар соли ҳисоботӣ ба охир расидааст, ба ҳисоб гирифта мешавад. Яъне шумораи рӯзҳои ба кор ҳозир нашудани нафароне, ки дар **сатри 08** нишон дода шудааст, оварда мешавад.

**5.** Шумораи зарардидагон дар ҳолати фалокатҳои ногаҳонӣ, ки бо хулосаи тиббӣ аз рӯи зарурат, шахси зарардида ба кори дигар барои як рӯзи корӣ ё бештар гузаронида мешавад, ин нишондиҳанда дар **фасли 2** дар **сатри 18** ба ҳисоб гирифта мешавад; шумораи рӯзҳои кории ба кори дигар гузаронидашуда дар ҳисобот дохил карда намешавад.

**6.** Оқибати моддии фалокати ногаҳонӣ аз рӯи зарар дидан бо оқибатҳои марговар (фавтидан), зарари гум кардани қобилияти меҳнатӣ барои 1 рӯзи корӣ ё бештар, корношоямие, ки дар соли ҳисобот ба охир расидааст ва зарардидае, ки қисман қобилияти меҳнатиашро гум кардааст муайян карда мешавад ва ба кори то андозае сабуктар гузаронида мешавад.

Агар корношоямии муваққатии зарардида аз охири соли гузашта давом кунад, дар он сурат ҳамаи рӯзҳои корношоямӣ дар соли ҳисобот дар **сатри 17** нишон дода мешавад, оқибати моддие, ки аз фалокати ногаҳонӣ ба амал омадаасту гум кардани қобилияти меҳнатӣ барои як рӯзи корӣ ва ё бештар (аз ҷумла оқибати моддии фалокати ногаҳонӣ бо фавт) бошад, дар **сатрҳои 22-25** нишон дода мешавад. Масалан, фалокат дар моҳи ноябри ҳисоботи соли гузашта рӯй дода буд ва зарардида то моҳи феврали соли ҳисоботӣ бемор буд. Дар ин маврид ҳолатҳои фалокатҳои ногаҳонӣ бояд дар ҳисоботи ҳамон сол нишон дода шавад, яъне вақте, ки фалокат рӯй дода буд, ҳамаи рӯзҳои корношоямӣ (аз давраи моҳи ноябр то моҳи феврал) ва оқибати моддӣ бошад - дар соли ҳисоботӣ бояд нишон дода шавад. Агар зарардида аз фалокати ногаҳонӣ дар соли ҳисоботӣ вафот кунаду, ҳодисаи рӯйдода дар соли гузашта бошад, дар он сурат маълумоти он дар **сатри 12** - зарардида вафот кард навишта мешавад (дар соли гузашта вай дар **сатри 08**- зарардида қобилияти меҳнатиашро гум кард, ба ҳисоб гирифта шуда буд)

**7.** Дар **сатри 26 фасли 3** хароҷот барои беҳтар кардани шароити меҳнат аз ҳисоби ҳамаи манбаъҳои маблағгузорӣ нишон дода мешавад.

**8.** Дар **сатри 27** «Аз рӯи шартномаи коллективӣ» хароҷот барои чорабиниҳои ҳифзи меҳнат, ки дар шартномаи (созишномаи) коллективӣ пешбинӣ карда шудааст, нишон дода мешавад. Хароҷот ба тартиби зайл муайян карда мешавад. Ҳар кадом чорабиние (коре), ки дар шартнома нишон дода шудааст, дар асоси санади (акти) комиссия, ки аз тарафи роҳбарони корхонаву ташкилотҳо таъин шуданд, қабул ва ҳуҷҷатгузорӣ карда мешавад. Ба ҳайати комиссия кормандони муҳосиба ба таври ҳатмӣ дохил карда мешаванд. Дар санад, дар қатори дигар нишондиҳандаҳо маблағи умумии хароҷоти аслӣ барои иҷрои чорабиниҳои мазкур дар асоси ҳуҷҷатҳои тасдиқкунанда низ нишон дода мешаванд. Санадҳои зикршуда, баъди тасдиқи роҳбарони корхонаву ташкилотҳо, ба шахсони вазифадоре, ки ба ҳолати ҳифзи меҳнат масъуланд, супурда мешавад, ки дар асоси санадҳои пешниҳодшуда маълумоти маҷмӯӣ дар бораи хароҷоти аслӣ барои ба амал баровардани ҳамаи чорабиниҳое, ки дар шартнома пешбинӣ шуда буданд, гирифта мешавад.

Дар қатори хароҷоти аз рӯи шартномаи коллективӣ дар **сатри 26** хароҷоти воситаҳои муҳофизати фардӣ, ғизоҳои табобатию шифобахш, шир ва ғайра ҳамроҳ карда мешаванд.

Хароҷоти зикршуда дар асоси маълумотҳои ҳисоби таҳлилӣ аз рӯи хароҷоти борхат муайян карда мешаванд. Ин маълумотҳоро кормандони муҳосиба ба шахсоне, ки барои тартиб додани шакли ҳисоботии № 7-КМҶ масъуланд месупоранд.